Kamptragedie: 'My lief, hardloop vir jou lewe!' | Maroela Media
"My lief, hardloop! Hardloop vir jou lewe!"
Dít was die man (58) wat Saterdagaand ten aanskoue van sy vrou (60) langs die viswaters vermoor is se laaste woorde aan haar voordat twee aanvallers hom oorrompel het.
Johan van Wyk, jare lange vriend van die man wat naby die Mponeng-myn langs 'n dam by die N12 vermoor is, het aan Maroela Media vertel die egpaar het vroeg ingesluimer en omstreeks 22:30 wakker geword toe twee mans die tent óf oopgeskeur óf oopgesny het.
"Hulle het hom met 'n klip oor die kop geslaan. Soos wat ons kan aflei, het hy toe sy bewussyn verloor. Die aanvallers het daarna sy vrou met 'n hamer geslaan en herhaaldelik gevra vir geld en die motor se sleutels. Elke keer dat sy sê sy weet nie waar dit is nie, slaan hulle weer," het Van Wyk vertel.
Volgens hom was daar mense wat sowat 300 m vanaf die egpaar gekampeer het, maar niks kon hoor nie weens die erge reën en wind.
"Soos wat ons verstaan, het hy weer sy bewussyn herwin en met die aanvallers baklei. Dit is toe dat hy vir sy vrou geskree het: 'My lief, hardloop, hardloop vir jou lewe!' Sy kon daarin slaag om weg te hardloop na die mense wat naby hulle kampeer en die aanvallers het ook op die vlug geslaan met sowat R1 000 kontant en selfone.
Toe die vrou weggehardloop het, het die aanvallers die man 'n paar keer met 'n mes asook 'n skroewedraaier gesteek. Hy is op die toneel oorlede.
"Ek het hom gesien, hy moes hard baklei het, want sy palms was ook vol snymerke soos ons vermoed hy die mes probeer gryp het. Hy was so 'n goeie mens. Almal met wie jy sou praat wat hom ken, sal vir jou sê hy is die beste, daar is niemand beter as hy nie."
Volgens Van Wyk was sy vriend al 'n paar keer vantevore by die dam en het hulle twee ook al by geleentheid 'n paar dae daar langs die viswaters deurgebring. Van Wyk het bygevoeg die gerugte dat die vrou se skouers, hande en knieë gebreek is, is nog onbevestig aangesien sy nog nie vir X-strale was nie.
Haar liggaam is wel baie geswel en potblou.
Maroela Media het vroeër berig kapt. Lungelo Dlamini, provinsiale polisiewoordvoerder, het gesê die polisie ondersoek 'n saak van moord, aanranding met die doel om ernstig te beseer en roof met 'n wapen.
Jaagduiwel 'op pad na vergadering' vasgetrek
Is nie eers by ontspannings plekke meer veilig nie wat gaan van ons word die wetters is oral jy gaan nerens sonder jou vuurwapen nie waaneer gaan die mense leer hy moet eees soos een van jou ledemate
Verstand te bowe
Wat??? Ek werk op die myn hier. Is mens nie eers veilig om te gaan visvan nie.
Grusaam en barbaars. Elke geweldsmisdaad in SA behoort op Luthuli huis se deur geplak te word, sodat daai politici deur 'n bloedspoor van onskuldiges kan loop elke keer wanneer hulle daar ingaan om hulle bose planne te beraam. Hulle is die argitekte van chaos en die vesel van verval wat SA vernietig.
Die absolute wreedheid wat met hierdie aanvalle en moorde gepaardgaan slaan my dronk. Ek moet noodgedwonge tot die gevolgtrekking kom dat dit HAAT is en nie "gewone misdaad" soos wat die politici dit dikwels afmaak nie. So tragies! Sterkte aan die eggenote en familie.